b'\n_START_ARTICLE_\nSarjakuvan tiedotuskeskus\n_START_PARAGRAPH_\nSarjakuvan tiedotuskeskus ry on vuonna 2009 perustettu yhdistys, joka toimii sarjakuva-alan toimijoita yhdist\xc3\xa4v\xc3\xa4n\xc3\xa4 organisaationa ja edist\xc3\xa4\xc3\xa4 kotimaisen sarjakuvan historian tallentamista, s\xc3\xa4ilymist\xc3\xa4 ja tutkimusta. Yhdistyksen ensimm\xc3\xa4inen suurhanke oli suomalaisen sarjakuvan 100-vuotisjuhlavuosi 2011. T\xc3\xa4m\xc3\xa4n j\xc3\xa4lkeen yhdistys on keskittynyt sarjakuvamuseohankkeen edist\xc3\xa4miseen. Yhdistyksen j\xc3\xa4senyhdistyksin\xc3\xa4 toimivat Suomen suurimmat sarjakuva-alan yhdistykset Suomen sarjakuvaseura ry ja Sarjakuvantekij\xc3\xa4t ry.\n_START_SECTION_\nSuomalainen sarjakuva 100 vuotta\n_START_PARAGRAPH_\nSuomalaisen sarjakuvan 100-vuotisjuhlavuotta vietettiin vuonna 2011. Juhlavuosi laskettiin ensimm\xc3\xa4isen suomalaisen sarjakuvakirjan Ilmari Vainion Professori Itikaisen tutkimusretken julkaisusta 21.11.1911. Juhlavuoden ohjelma koostui n\xc3\xa4yttelyist\xc3\xa4, julkaisuista, festivaaleista ja muista sarjakuvatempauksista sek\xc3\xa4 sarjakuvan kulttuuripoliittista asemaa parantavista toimenpiteist\xc3\xa4.\n_START_SECTION_\nSarjakuvamuseohanke\n_START_PARAGRAPH_\nSarjakuvamuseohanke on kansallinen hanke, joka k\xc3\xa4ynnistyi vuonna 2011, suomalaisen sarjakuvan 100-vuotisjuhlavuotena. Sarjakuvamuseohankkeen taustaj\xc3\xa4rjest\xc3\xb6n\xc3\xa4 toimii Sarjakuvan tiedotuskeskus ry._NEWLINE_Sarjakuvamuseohankkeen ensisijainen teht\xc3\xa4v\xc3\xa4 on luoda kattava tutkimustietokanta suomalaisista sarjakuvaoriginaaleista, luetteloida materiaalit ja tarjota tutkijoille p\xc3\xa4\xc3\xa4sy tutkimaan aineistoja. Hankkeen missio on edist\xc3\xa4\xc3\xa4 sarjakuvataiteen ymm\xc3\xa4rryst\xc3\xa4 ja arvostusta sek\xc3\xa4 lis\xc3\xa4t\xc3\xa4 keskustelua ja tutkimusta t\xc3\xa4m\xc3\xa4n maailman suosituimman taiteenlajin kulttuurisista, taiteellisista ja historiallisista vaikutuksista. Suomen sarjakuvaseuran kirjastokokoelman kehitysty\xc3\xb6 liittyy my\xc3\xb6s Sarjakuvamuseohankkeeseen ja tulevaisuudessa kokoelmatoiminnat tulevat l\xc3\xa4hentym\xc3\xa4\xc3\xa4n entisest\xc3\xa4\xc3\xa4n._NEWLINE_Sarjakuvan tutkimuskirjasto -projekti k\xc3\xa4ynnistyi vuonna 2013 osana Sarjakuvamuseohanketta. Projektin puitteissa Suomen sarjakuvaseuran kokoelman tietokantaan on ker\xc3\xa4tty mm. kotimaisten sarjakuvaa k\xc3\xa4sittelevien v\xc3\xa4it\xc3\xb6skirjojen, lisensiaatint\xc3\xb6iden, pro gradu -tutkielmien, esitelmien, artikkeleiden ja sarjakuvatietokirjojen viitetietoja. Osa julkaisuista on luettavissa verkossa sek\xc3\xa4 selailukappaleena Suomen sarjakuvaseuran kirjastokokoelmassa.'